**Familha** : Espaurugalhs **Nom** : Lo Zom-Zom Pitòish

# Origina :

Lo Zom-Zom Pitòish qu’es pro clarament gessit deu parçan de Salias (en Biarn) ; l’autor Al Cartero, eth medís vadut a Salias, que’u mentau en uns tèxtes sons.

# Descripcion :

L’espaurugalh aqueste, com los auts, qu’es pro mau definit entà dishar a l’imaginacion deus dròlles lo suenh de’s crear l’èste que lo mèi e harà paur a cadun. En un tèxte de l’autor salisian citat mèi haut, qu’es presentat com un tròç de demon a qui aubedís tota la moscalha (moscas, mosquits, vrèspas, bossalons, tavans, eca.), a l’excepcion de las aps.

Lo nòm deu « Zom-Zom Pitòish », com quasi tostemps preus espaurugalhs, qu’agís dijà sonque per las soas consonanças e las soas connotacions: « zom- zom » qu’es onomatopeïc deu brut deus bossalons qui passan au ras deu vòst cap. Aquesta ideia, sonque, que hica mauadaise. De mèi, lo mòt qu’es completat per lo nòm d’un herumi petit, escusèc, pro mau coneishut, mauhasèc, destructor de poralhèras e de lapinèras: lo pitòish. Bèstia coneguda per la soa aulor maishanta, lo pitòish acolat a l’onomatopèa deu brut de las alas de las moscas, qu’evòca l’idea d’un ligam olfactiu entre aquestas e lo poder sus eras qu'a lo nòst demon : lo pudentèr que hèi víner las moscas.

# Istòria :

Al Cartero que conta l’istòria d’ua broisha gelosa deu succès de la sau de Salias, la Moscalhèra, e que non suportava pas de véder a passar tant de monde suu camin entà n’anar crompar. Que demandèt un chic d’ajuda a Cohet (lo diable deus gascons) dont l’envièt « lo mèste deus eishamis » : lo Zom-Zom Pitòish. Aqueste que hasot víner, en lo bòsc on damorava la broisha, ua tau quantitat de moscas e de bestiòtas volairas que l’endret estot aperat desempuish, per lo monde de Salias, « la Mosquèra ».

# Intertextualitat :

* La « mosca blua » (expression metaforica : « seguir la mosca blua »).
* Lo castig deu rei Artús, condemnat a caçar a l’entant de l’eternitat e de non

pas jamès gahar sonque ua mosca cada tres cents ans (véder la fica).

* Jòc deu « Zom-Zom Pitòish » practicat preus mainats biarnés (cf. *Le jeu de l’épervier*).
* En la Grècia antica, la mosca qu’èra considerada com hilha de Zeus.
* Lo conte gascon de la craba e deu renard : las aps qu’ajudan la craba entà que ganhe la soa guèrra. Qu’ajudan l’eròi, que son donc la version « positiva » de las vèspas.